### NN 74/2017 (28.7.2017.), Odluka o proglašenju projekta »Zaštita voda Rijeka - Odvodnja i uređaj za pročišćavanje voda (UPOV) u sklopu sustava javne odvodnje Grad« strateškim investicijskim projektom Republike Hrvatske

VLADA REPUBLIKE HRVATSKE

1802

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 27. srpnja 2017. godine donijela

ODLUKU

O PROGLAŠENJU PROJEKTA »ZAŠTITA VODA RIJEKA – ODVODNJA I UREĐAJ ZA PROČIŠĆAVANJE VODA (UPOV) U SKLOPU SUSTAVA JAVNE ODVODNJE 'GRAD'« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Zaštita voda Rijeka- -Odvodnja i uređaj za pročišćavanje voda (UPOV) u sklopu sustava javne odvodnje 'Grad'« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 2.201.953.750,00 kuna s porezom na dodanu vrijednost.

III.

Investitor je društvo KD Vodovod i kanalizacija d.o.o., Dolac 14, 51000 Rijeka, OIB: 80805858278 (u daljnjem tekstu: Investitor).

IV.

Projekt je javni investicijski projekt.

V.

Lokacije realizacije Projekta su gradovi Rijeka i Kastav, te općine Viškovo, Čavle i Jelenje, Primorsko-goranska županija.

VI.

Projekt se odnosi na rekonstrukciju i izgradnju vodno-komunalne infrastrukture na području aglomeracije Rijeka čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda (UPOV) II. stupnja pročišćavanja kapaciteta 200.000 ES (ekvivalent stanovnika) kao i poboljšanje sustava javne vodoopskrbe koji će osigurati isporuku zdravstveno ispravne vode namijenjene ljudskoj potrošnji. Cilj ovoga Projekta je omogućiti razvoj i poboljšanje standarda pružanja vodnih usluga javne vodoopskrbe i javne odvodnje što doprinosi podizanju ukupne razine sigurnosti i kvalitete života građana na području aglomeracije Rijeka (gradova Rijeka i Kastav te općina Viškovo, Čavle i Jelenje).

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– ishođenje građevinskih dozvola za 18 projekata sustava odvodnje, a koje su u postupku ishođenja pred nadležnim uredom gradske uprave Grada Rijeke i nadležnim uredom državne uprave u Primorsko-goranskoj županiji

– ishođenje mišljenja (»completion note«) JASPERS stručnjaka (Joint Assistance to Support Projects in European Regions) na revidiranu Studiju izvedivosti

– sukladno Zakonu o izvlaštenju i određivanju naknade (»Narodne novine«, br. 74/14 i 69/17) potrebno je donijeti rješenja o potpunom odnosno nepotpunom izvlaštenju za zemljišne čestice za koje je Investitor podnio uredan zahtjev (273 zahtjeva u tijeku)

– sukladno Rješenju o prihvatljivosti Projekta za okoliš, potrebno je ishoditi potvrde Ministarstva zaštite okoliša i energetike za preostale projekte da su izrađeni u skladu s mjerama zaštite okoliša i programom praćenja stanja okoliša utvrđenih navedenim Rješenjem

– izvođač radova dužan je sukladno Zakonu o gradnji (»Narodne novine«, br. 153/13 i 20/17) ishoditi građevinsku dozvolu za izgradnju uređaja za pročišćavanje otpadnih voda (UPOV) II. stupnja pročišćavanja kapaciteta 200.0000 ES (ekvivalent stanovnika), odnosno UPOV-a Rijeka, ugovaranje po »FIDIC-žutoj knjizi«

– građenje građevina, odnosno izvođenje radova u opsegu građevinskih dozvola

– provesti postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– ishođenje građevinskih dozvola za 18 projekata sustava odvodnje, i to kako slijedi:

1. projekti za koje je izdavanje dozvola u nadležnosti ureda gradske uprave u gradu Rijeci:

1.1. Transportni kolektori: Područje »Zamet« (kolektor »Z1«), područje »Kantrida«

(kolektor »K1«), crpna stanica »CS Dražička« i crpna stanica »CS Kantrida«

1.2. Podsustav »Treći maj I«

1.3. Retencijski bazen »Treći maj II«

1.4. Kanalizacijski kolektor na istočnom dijelu grada Rijeke (područje Trsata i Pećina), te pripadne posebne građevine (preljevi, retencijski bazeni)

1.5. Podsustav Brajdica

1.6. Podsustav Pehlin-Turnić

1.7. Podsustav Kantrida-Zamet

1.8. Podsustav Drenova

1.9. Podsustav Srdoči-Grbci

2. projekti za koje je izdavanje dozvola u nadležnosti ureda državne uprave u Primorsko-goranskoj županiji:

2.1. Kanalizacijski kolektor i tlačni cjevovod na istočnom dijelu grada Rijeke (područje Martinšćice) te pripadne posebne građevine (preljev, retencijski bazen, crpne stanice)

2.2. Sustav odvodnje sanitarnih otpadnih voda gradskog područja Rubeši-Martinkovac; Zona dijela naselja Martinkovac i vodovodni ogranci

2.3. Sanitarna kanalizacija, CS Donji Ćikovići 1. i vodovodni ogranci zone Donji Rubeši (Zona 2.)

2.4. Rekonstrukcija i građenje građevina komunalne infrastrukture-kanalizacijske mreže (gravitacijskih kolektora i tri crpne stanice s tlačnim cjevovodima) i vodoopskrbe naselja Marinići 1-2

2.5. Gradnja sanitarne kanalizacije, crpne stanice CS 13 i vodovodnih ogranaka u ulicama Straža i Baretićevo

2.6. Naselje Mladenići-Viškovo

2.7. Sustav odvodnje otpadnih voda, kanalizacijska crpna stanica CS »Dražice 8« te vodovod u sklopu podsustava Dražice D-8

2.8. Sustav odvodnje otpadnih voda, kanalizacijska crpna stanica CS »Lukeži 1« te vodovod u sklopu podsustava Lukeži-Jelenje

2.9. Gradnja sustava odvodnje otpadnih voda i crpne stanice, te gradnja vodovoda u sklopu podsustava Podhum PH-3 – pokrenut Upravni spor

3. Nositelj obveza: Investitor i Ministarstvo graditeljstva i prostornoga uređenja, odnosno nadležni ured državne uprave u Primorsko-goranskoj županiji i nadležni ured gradske uprave u Gradu Rijeci

– provedbu postupaka izvlaštenja koji su pokrenuti pred nadležnim uredom državne uprave donošenjem rješenja o potpunom odnosno nepotpunom izvlaštenju

Nositelj obveze: Investitor i nadležni ured državne uprave u Primorsko-goranskoj županiji

– ishođenje potvrda Ministarstva zaštite okoliša i energetike za preostala 103 od ukupno 119 projekata (za 16 projekata su ishođene potvrde) da su izrađeni u skladu s mjerama zaštite okoliša i programom praćenja stanja okoliša utvrđenih Rješenjem o prihvatljivosti Projekta za okoliš. Od navedenih 103 projekata za njih 59 je podnesen zahtjev za izdavanje potvrda, za još 26 je trenutno u pripremi elaborat usklađenosti glavnih projekata s Rješenjem, dok će za preostalih 18 biti izrađen elaborat i predan zahtjev po ishođenju građevinskih dozvola za iste

Nositelj obveze: Investitor i Ministarstvo zaštite okoliša i energetike

– ishođenje građevinske dozvole za izgradnju uređaja za pročišćavanje otpadnih voda (UPOV) Rijeka, ugovaranje po »FIDIC-žutoj knjizi«

Nositelj obveze: Izvođač radova i Ministarstvo graditeljstva i prostornoga uređenja, odnosno nadležni ured gradske uprave u Gradu Rijeci.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/279
 Urbroj: 50301-25/18-17-2
 Zagreb, 27. srpnja 2017.

Predsjednik
 mr. sc. Andrej Plenković, v. r.